Document ID: /roh_data/filtered/Laws_Ilanz.jsonl.gz/12

Messadi pertuccont il relasch dalla lescha d'energia dalla vischnaunca Ilanz/Glion

Preziau signur president dil parlament

Stimadas parlamentarias, stimai parlamentaris

Il label «marcau d'energia®» honorescha marcaus ni vischnauncas che han fatg sforzs surproporziunals el sectur da lur politica communala d'energia e dil clima – e quei en dependenza dallas libertads d'agir ch'ein avon maun. Per confirmar la qualitad ed igl engaschament constant dalla vischnaunca ha in re-audit liug mintga quater onns.

(Fontauna: www.energiestadt.ch)

Situaziun da partenza

Entochen ussa maunca ina basa legala che regla l'activitad e las cumpetenzas dalla vischnaunca el rom da sia politica d'energia. Plinavon ston las disposiziuns legalas davart igl incasso dallas gestiunarias resp. dils gestiunaris dalla reit per l'utilisaziun dil terren public sco era l'utilisaziun dils imports fixai vegnir scaffidas. In'utilisaziun ecologica e spargnusa dall'energia ella vischnaunca duei vegnir promovida. En quei connex eis ei da dar attenziun specialmein da promover purtaders d'energia regenerabla. La lescha d'energia scaffescha la basa legala per il contract davart l'utilisaziun speciala da terren public per construir e per menar ina reit da distribuziun electrica cun la Repower AG.

L'altezia dalla taxa actuala vegn fixada ell'ordinaziun d'energia dalla vischnaunca Ilanz/Glion e duei vegnir mantenida. Maximalmein 50 pertschien dallas entradas dalla taxa vegnan attribuidas al preventiv communal ordinari. Ils ulteriurs mieds finanzials surveschan ad in fond d'energia ch'ei ligiaus ad in intent communal e che sa denter auter vegnir duvraus per finanziar edifecis e stabiliments per gudignar energias regenerablas. Il pli niev exempel fuss la finanziaziun digl impont fotovoltaic vid il mir da sustegn tier la Casa Sentupada a Siat stada. Quei implont vegn muort la munconza dalla basa legala finanziaus cun mieds dallas finanzas communalas ordinarias.

Cumissiun d'energia

Il label «marcau d'energia Glion» ei vegnius surdaus al marcau da Glion il november 2011. Per contonscher quei label han ins fatg lavurs preparatoricas sur rodund dus onns. Cun quei certificat da prestaziun ha il cussegl dil marcau da Glion persequitau stentas per ina politica d'energia consequenta e prospectiva. Cun il label «marcau d'energia Glion» ei era ina cumissiun d'energia dil marcau vegnida nominada. Quella ei vegnida mantenida era suenter la fusiun.

Cun la finamira da promover in cumportament ecologic e cunscient dall'energia dalla populaziun, industria e commerci, autoritads, administraziun e da scolas, nominescha la suprastonza communala Ilanz/Glion ina cumissiun d'energia.

Actualmein secumpona la cumissiun d'energia sco suonda:

Hanspeter Bundi, Castrisch, president dalla cumissiun

Katharina Belser, Glion

Emil Efinger, Siat

Flavio Elvedi, Glion (representanza dil parlament communal Ilanz/Glion)

Gudrun Ziermann, Ruschein

Ella cumposiziun dalla cumissiun d'energia ha la suprastonza communala gia risguardau las disposiziuns planisadas ella lescha. Plinavon han ins fatg attenziun d'ina cumposiziun equilibrada. Persunas interessadas che vulan far part dalla cumissiun han saviu s'annunziar suenter ch'ei era vegniu fatg in appel el Fegl ufficial Surselva per la collaboraziun ella cumissiun d'energia (ils posts vacants ella cumissiun d'energia vegnan publicai).

Survesta dallas disposiziuns legalas

Art. 1

En moda introductiva vegn la finamira da scaffir ina basa legala explicada.

Art. 2

L'elecziun ed organisaziun dalla cumissiun d'energia vegnan regladas.

Art. 3 ed art. 4

La procuraziun dils mieds vegn fixada. En quei connex eis ei da menziunar che l'altezia actuala dallas taxas duei vegnir mantenida. Quei sto denton vegnir fixau ell'ordinaziun corrispundenta. L'utilisaziun dils mieds finanzials prevesa d'accumular in fond d'energia communal ch'ei ligiaus ad in intent specific. L'utilisaziun da quels mieds finanzials vegn reglada sil scalem dalla lescha.

Art. 5, art. 6 ed art. 7

Las disposiziuns penalas vegnan en quei cass oravontut applicadas tier contribuziuns ni la finanziaziun d'activitads ord il catalog da mesiras marcau d'energia. Quei cunzun tier contribuziuns a tiarzas persunas che fussen buca vegnidas duvradas tenor igl intent previu.

Il sboz dall'ordinaziun d'energia dalla vischnaunca Ilanz/Glion che vegn relaschada dalla suprastonza communala obtegn il parlament communal per prender enconuschientscha. La lescha d'energia presenta duei vegnir messa en vigur igl 1. da schaner 2025.

Proposta

Sin fundament dallas explicaziuns precedentas fa la suprastonza communala las suandontas propostas al parlament communal:

d'entrar ella fatschenta;

d'approbar la lescha d'energia dalla vischnaunca Ilanz/Glion

	Ilanz/Glion, ils 25 da zercladur 2024	Suprastonza communala Ilanz/Glion

3

1